b'\n_START_ARTICLE_\nMiroslav Vitou\xc5\xa1\n_START_SECTION_\nBiografija\n_START_PARAGRAPH_\nRodil se je 6. decembra 1947 v Pragi. Ko je bil star \xc5\xa1est let se je pri\xc4\x8del u\xc4\x8diti violino, ko je bil star 10 let klavir, bas kitaro pa je pri\xc4\x8del igrati, ko je bil star 14 let. V mladih letih je Vitou\xc5\xa1 treniral plavanje. Ena izmed njegovih prvih zasedb, pri katerih je igral, je bil Junior Trio, pri katerem sta igrala \xc5\xa1e njegov brat Alan za bobni in Jan Hammer na klaviaturah. Glasbo je \xc5\xa1tudiral na pra\xc5\xa1kem konservatoriju pri profesorju Franti\xc5\xa1ku Po\xc5\xa1ta. Leta 1966 je zmagal na jazzovskem tekmovanju na Dunaju, s \xc4\x8dimer si je priboril \xc5\xa1tipendijo za Berklee College of Music v Bostonu, v ZDA. Takrat je bil v dr\xc5\xbeavni reprezentanci in bil kandidat za nastop na Olimpijskih igrah 1972 v M\xc3\xbcnchnu, a se je odlo\xc4\x8dil za odhod v ZDA. V \xc5\xbeiriji je bil Cannonball Adderley, ki je Vitou\xc5\xa1a povabil v svojo skupino, zataknilo pa se je pri vizumu, ker je Adderleyjev ansambel pogosto gostoval po svetu in Vitou\xc5\xa1 je ostal v ZDA._NEWLINE_Leta 1967 je Miles Davis v Chicagu videl Vitou\xc5\xa1a, ko je ta igral s Clarkom Terryjem, in ga povabil v svojo skupino._NEWLINE_Kritiki so Vitou\xc5\xa1a zaradi njegovega virtuoznega igranja uvrstili v isti rang kot so basisti Scott LaFaro, Dave Holland, Niels-Henning \xc3\x98rsted Pedersen in Arild Andersen. Reprezentativni primer Vitou\xc5\xa1evega igranja na kontrabas je album Now He Sings, Now He Sobs, ki je iz\xc5\xa1el leta 1968, poleg njega pa sta na njem igrala \xc5\xa1e Chick Corea na klavirju in Roy Haynes na bobnih. Ta album prikazuje njegov mo\xc4\x8den ob\xc4\x8dutek za ritem, inovativne basovske linije ter intenzivnost pri improviziranju._NEWLINE_Pri snemanju njegovega prvega albuma, Infinite Search, ki je kasneje z manj\xc5\xa1imi spremembami ponovno iz\xc5\xa1el pod imenom Mountain in the Clouds, so sodelovala \xc5\xa1tevilna znana imena takratnega porajajo\xc4\x8dega jazz fusion gibanja: John McLaughlin, Herbie Hancock, Jack DeJohnette in Joe Henderson._NEWLINE_Sodeloval je s \xc5\xa1tevilnimi znanimi glasbeniki, kot so Larry Coryell, Jan Hammer, Freddie Hubbard, Miles Davis, Chick Corea, Wayne Shorter, Joe Zawinul, Jan Garbarek in Michel Petrucciani._NEWLINE_Leta 1970 je skupaj z avstrijskim klaviaturistom Joejem Zawinulom in ameri\xc5\xa1kim saksofonistom Waynom Shorterjem ustanovil glasbeno skupino Weather Report. Tri leta zatem ga je zamenjal Alphonso Johnson. O svojem spornem odhodu iz skupine je Vitou\xc5\xa1 od takrat \xc5\xbee ve\xc4\x8dkrat govoril v javnosti, posebno o svojem odnosu z Zawinulom. Dejal je: "Na za\xc4\x8detku sem v skupini zelo u\xc5\xbeival, na koncu pa se je to spremenilo v no\xc4\x8dno moro, ker je Joe Zawinul \xc5\xbeelel iti v drugo smer. Skupina je iskala uspeh in slavo, zato so njihovo glasbo usmerili po komercialni poti v \xc4\x8drn funk." \xc4\x8cutil se je tudi finan\xc4\x8dno o\xc5\xa1kodovanega: "Bil sem enakovreden partner, a v bistvu nisem dobil ni\xc4\x8desar. Skupaj smo imeli korporacijo, kar je bilo v celoti spregledano. \xc4\x8ce ima\xc5\xa1 podjetje in si ga lastijo trije ljudje in kasneje dva re\xc4\x8deta \'Tako no\xc4\x8deva ve\xc4\x8d delati. Odslej bova le midva,\' obi\xc4\x8dajno pride do razpustitve podjetja in se popla\xc4\x8da tretjo osebo."_NEWLINE_Leta 1979 se je zaposlil na fakulteti New England Conservatory, v osemdesetih letih pa je postal tudi predsednik jazz oddelka na tej fakulteti._NEWLINE_Leta 1981 je nastopil na Woodstock Jazz Festivalu, ki se je odvil v \xc4\x8dast 10. obletnici Creative Music Studia. Leta 1984 je sodeloval s Stanleyjem Clarkom. \xc5\xa0tiri leta pozneje se je Vitou\xc5\xa1 vrnil v Evropo, da bi se osredoto\xc4\x8dil na komponiranje, kljub temu pa je nadaljeval z nastopi na festivalih._NEWLINE_Leta 2001 se je Vitou\xc5\xa1 ponovno zdru\xc5\xbeil s Coreo in Haynesom kot Now He Sings, Now He Sobs trio na koncertu "Rendezvous in New York", ki je potekal v \xc4\x8dast 60. rojstnega dne Chicka Coree. Dve leti pozneje je iz\xc5\xa1el istoimenski album v \xc5\xbeivo. Corea je prejel Grammyja za najbolj\xc5\xa1i improviziran jazz solo pri kompoziciji "Matrix", pri kateri je igral tudi Vitou\xc5\xa1.'